Întrucât structurile și procedurile sunt instituite, în acest al doilea an de punere în aplicare a deciziilor Consiliului a venit momentul ca statele membre de transfer să continue activitățile începute, răspunzând pe deplin la aceste apeluri și intensificându-și eforturile de a sprijini Grecia și Italia, îndeplinindu-și astfel obligațiile legale și dând dovadă de solidaritate în practică.

În prezent, la un an de la intrarea în vigoare a celei de a doua decizii a Consiliului, au fost puse bazele necesare pentru ca transferurile să funcționeze și s-au realizat progrese importante în mai multe domenii. Hotspoturile există și abordarea-hotspot se aplică și în alte domenii decât cele desemnate ca atare; statele membre, agențiile UE și organizațiile internaționale conlucrează îndeaproape cu Italia și Grecia pentru a gestiona frontierele UE și fluxurile de migrație; iar procedurile necesare pentru a facilita transferul sunt în vigoare atât în Grecia, cât și în Italia. Aceste eforturi au condus la crearea de echipe operaționale cu adevărat europene, la atingerea unui nivel de aproape 100 % de prelevare de amprente digitale, la o securitate sporită și la o creștere semnificativă a numărului de solicitanți care pot fi transferați.

Acțiuni pentru abordarea numărului limitat de angajamente: În cursul perioadei de raportare, Germania a anunțat că va transmite lunar date privind disponibilitatea de a transfera rapid solicitanți de protecție internațională („angajamentele oficiale”). Acest angajament oficial ar urma să vizeze 500 de persoane din Italia și 500 de persoane din Grecia. Belgia, de asemenea, a anunțat un angajament privind 100 de persoane din Italia și 200 de persoane din Grecia. Estonia, Letonia, Lituania și Luxemburg și-au sporit frecvența angajamentelor și în prezent își asumă lunar angajamente oficiale. Acestea se adaugă angajamentelor oficiale lunare asumate de Finlanda, Franța, Țările de Jos și România și angajamentelor oficiale periodice asumate de Portugalia, Slovenia și Elveția. În plus, Liechtensteinul participă în prezent la mecanismul de transfer și și-a asumat oficial un angajament de 10 locuri din Grecia, iar Norvegia și-a prezentat planul de transfer din Grecia și și-a asumat oficial un angajament de 20 de locuri.

În perioada 12 iulie-27 septembrie, alte 2 595 de persoane au fost transferate, 2 242 din Grecia și 353 din Italia. Franța a continuat să transfere un număr semnificativ de persoane per zbor, iar Germania și Belgia au indicat că sunt pregătite să își intensifice eforturile. Finlanda, Franța, Țările de Jos și Portugalia au continuat să efectueze cu regularitate transferuri săptămânale și lunare, iar Estonia, Letonia, Lituania, Luxemburgul și Malta au sporit frecvența transferurilor (lunar sau o dată la două luni). Franța este țara care a transferat cel mai mare număr de solicitanți (1 952), urmată de Finlanda (690) și Țările de Jos (726). Alte 81 de transferuri sunt planificate până la sfârșitul lunii septembrie din Grecia și cel puțin 67 din Italia, iar pentru începutul lunii octombrie este planificată transferarea unui număr suplimentar de 134 de persoane.

Ritmul în care sunt transferați minorii neînsoțiți continuă să fie scăzut, în cursul perioadei de raportare beneficiind de transfer doar 46 de copii și numai din Grecia. Cu toate acestea, se preconizează că numărul minorilor neînsoțiți transferați va crește în viitorul apropiat. S-au înregistrat progrese în acest sens. Grecia a anunțat că minorii neînsoțiți vor reprezenta o prioritate după încheierea exercițiului de preînregistrare și Italia intenționează să efectueze un prim transfer-pilot. În plus, mai multe state membre (Belgia, Țările de Jos, Germania și Spania, în plus față de Finlanda, Luxemburg și Portugalia) oferă în prezent locuri pentru transferul minorilor neînsoțiți și se așteaptă ca și alte state membre să se implice în mod activ în transferarea acestei categorii de solicitanți vulnerabili.

În cursul perioadei de raportare a continuat tendința generală de creștere a numărului de transferuri, înregistrându-se o creștere semnificativă în septembrie (1 134 de persoane transferate, din care 577 de persoane au fost transferate într-o săptămână). În plus, la 30 iulie, Serviciul elen pentru azil, în strânsă cooperare cu Înaltul Comisar al Organizației Națiunilor Unite pentru Refugiați (UNHCR) și cu Biroul European de Sprijin pentru Azil (EASO), beneficiind de sprijinul financiar al Comisiei, a încheiat cu succes un exercițiu de preînregistrare în masă. Au fost preînregistrate în total 27 592 de persoane, din care 67 % dețin una dintre cetățeniile eligibile pentru transfer. Programările pentru depunerea unei cereri de azil complete au început la 1 septembrie, acordându-se prioritate minorilor neînsoțiți, persoanelor în vârstă și celor care suferă de o boală gravă. Serviciul elen pentru azil și-a consolidat capacitatea de a prelucra cererile de transfer, în luna august fiind în măsură să trimită un număr mai mare de cereri față de locurile disponibile conform angajamentelor de transfer asumate de statele membre. În prezent, în paralel cu creșterea capacității sistemului de azil din Grecia de a prelucra cererile de transfer, este esențial ca celelalte state membre să își sporească, de asemenea, capacitatea de a genera și de a ocupa locurile de transfer.

În ceea ce privește Italia, în cea mai recentă cerere de experți din partea EASO, publicată la 28 mai 2016, s-au solicitat încă 35 de experți, astfel încât numărul total al acestora să ajungă la 74, așa cum se prevede în planul de urgență convenit cu autoritățile italiene. Până la 27 septembrie 2016, s-au primit 76 de oferte. La 27 septembrie 2016, numărul total de experți trimiși în Italia era de 33 de experți în materie de azil și de 35 de mediatori culturali, număr care este încă insuficient pentru a face față volumului încă ridicat de sosiri de persoane eligibile pentru transfer și care rămâne sub necesarul de experți potrivit planificării pentru situații de urgență.

Acțiuni pentru accelerarea înregistrării și a prelucrării datelor privind migranții: Serviciul elen pentru azil a încheiat exercițiul de preînregistrare în masă la data de 30 iulie. Au fost preînregistrate în total 27 592 de persoane, din care 67 % (aproximativ 18 000 de persoane) dețin una dintre cetățeniile eligibile pentru transfer (54 % sunt sirieni și 13 % - irakieni). Prin această operațiune pe scară largă, mii de persoane au beneficiat de cardul de solicitant de azil, care le conferă reședința legală în Grecia și acces la servicii medicale și la educație. Programările pentru depunerea unei cereri de azil complete au început la 1 septembrie și se acordă prioritate minorilor neînsoțiți, persoanelor în vârstă și celor care suferă de o boală gravă. Persoanele preînregistrate urmează să fie adăugate celor care au fost deja înregistrate și au beneficiat de mecanismul de transfer. În consecință, accelerarea procesului de transfer devine o prioritate pentru a se evita acumularea nesustenabilă de cazuri, fapt care ar putea afecta, de asemenea, credibilitatea mecanismului.

Acțiuni pentru îmbunătățirea capacității de înregistrare a Serviciului elen pentru azil: Serviciul elen pentru azil a început procesul de recrutare a 177 de persoane care vor fi trimise progresiv în misiune pe teren până la mijlocul lunii noiembrie 2016, pentru a crește capacitatea de depunere și de prelucrare a cererilor. Dintre aceștia, 56 de agenți vor înregistra solicitanții eligibili pentru transfer. Obiectivul Serviciului elen pentru azil este ca în termen de patru-cinci luni, cel târziu până în martie 2017, să se încheie procesul de depunere completă a cererilor de către persoanele care au făcut obiectul unei preînregistrări. Autoritățile elene au precizat în scrisoarea din 14 iulie 2016 că nu este posibilă o creștere mai rapidă a personalului din cauza lipsei angajaților cu experiență care să formeze, să îndrume și să supravegheze personalul nou-recrutat.

Începând din data de 26 septembrie 2016, unitatea pentru transferuri din Atena a început să funcționeze în noul sediu din Atena (Alimos), unde există spațiul suplimentar atât de necesar pentru a spori capacitatea de prelucrare (a înregistrărilor și notificărilor) pentru transfer.

La 27 septembrie, echipele de înregistrare mixte ale Serviciului pentru azil/EASO erau alcătuite din 7 experți în Atena, 6 experți în Salonic și 4 experți în Alexandropouli. Întrucât Serviciul elen pentru azil are nevoie de personal cu experiență suplimentar și de profiluri specializate (datorită noilor angajați), EASO va oferi un sprijin mai diversificat. În medie, Serviciul elen pentru azil, cu sprijin din partea EASO, prelucrează zilnic cererile a 113 solicitanți eligibili pentru transfer. Se preconizează ca această medie zilnică să crească în continuare dat fiind că noii angajați vor deveni operaționali și EASO va oferi sprijin diversificat.

Diferența dintre numărul cererilor de transfer depuse de Grecia și numărul de cereri acceptate de statele membre a scăzut în timpul perioadei de raportare, iar diferența dintre numărul de înregistrări efectuate de Serviciul elen pentru azil și numărul total de angajamente a crescut în mod semnificativ. Acest decalaj a generat un impediment major în ultima săptămână a lunii august, când Serviciul elen pentru azil nu a reușit să trimită cereri de transfer din cauza lipsei de angajamente deschise; această situație ar putea deveni și mai gravă în urma exercițiului de preînregistrare în masă.

Acțiuni pentru îmbunătățirea capacității de primire în Grecia: La data de 14 septembrie, capacitatea totală de primire în Grecia se ridica la peste 62 987 de locuri în centre de primire temporare și permanente pe continent atât pentru migranții în situație neregulamentară, cât și pentru persoanele care este posibil să aibă nevoie de protecție internațională și care și-au exprimat dorința de a solicita azil sau și-au depus deja cererile de azil. Potrivit informațiilor furnizate de autoritățile elene, capacitatea totală planificată a celor 39 de amplasamente permanente de pe continent este estimată la aproximativ 32 700 de locuri. În scrisoarea din 19 septembrie, Grecia a afirmat că au fost identificate și vor fi renovate integral aceste noi amplasamente în care există condiții de trai decente, în conformitate cu standardele UE. Este imperativ să se pună efectiv în aplicare aceste planuri, în regim de urgență, și, având în vedere faptul că anumite centre temporare vor fi transformate în centre permanente, se menține și o capacitate suficientă în ceea ce privește spațiile temporare, pentru a se răspunde unui eventual deficit de capacitate rezultat din afluxuri neașteptate.

Din cele 20 000 de locuri alocate de UNHCR pentru solicitanții eligibili pentru transfer în cadrul sistemului de subvenții pentru închirierea de locuințe, la 19 septembrie erau disponibile 12 045 de locuri, dintre care 3 404 locuri în hoteluri/clădiri întregi, 6 559 de locuri în apartamente, 385 de locuri în familii-gazdă și 507 locuri în centre special amenajate pentru minorii neînsoțiți. În ceea ce privește centrele de transfer, până la 20 septembrie a fost creat doar unul dintre cele trei centre de transfer pentru care autoritățile elene și-au asumat angajamentul (Lagadikia). La data de 19 septembrie, în acest centru erau disponibile 1 190 de locuri de cazare. În ceea ce privește celelalte două centre, autoritățile elene nu au desemnat încă amplasamente adecvate. Discuțiile sunt în continuare în curs de desfășurare între UNHCR și autoritățile elene în ceea ce privește punerea la dispoziție a unui număr mai mare de amplasamente pentru construirea de centre de transfer special amenajate, în special în regiunea Attica. Cele trei centre de transfer ar trebui să ajungă la o capacitate de 6 000 de persoane. Astfel cum se menționează în cel de Al cincilea raport, aceste amplasamente ar trebui să fie desemnate cât mai repede, pentru a evita blocajele în punerea în practică a ultimelor etape din fluxul de lucru privind transferul în urma exercițiului de preînregistrare în masă.

Italia

Acțiuni pentru creșterea numărului de hotspoturi și pentru ca acestea să devină pe deplin operaționale: În ultimele luni, numărul-record de sosiri înregistrate au demonstrat că actuala capacitate de 1 600 de locuri din cele patru hotspoturi operaționale (din Pozzallo, Lampedusa, Trapani și Taranto) nu este suficientă. În plus, majoritatea debarcărilor (în jur de 70 %) continuă să aibă loc în afara hotspoturilor. Primele acțiuni pregătitoare au fost deja întreprinse, însă Italia ar trebui să accelereze deschiderea hotspoturilor suplimentare deja anunțate. În plus, ar trebui ca, în cea mai mare măsură posibilă, abordarea-hotspot și procedurile standard de operare în hotspoturi să fie puse în aplicare în mod sistematic în alte porturi de debarcare. Aceasta implică asigurarea unui nivel suficient de resurse umane în agențiile UE (Frontex, Europol, EASO). În plus, ori de câte ori este posibil, ar trebui să se prevadă structuri de primire adecvate, chiar în acele porturi care nu vor deveni veritabile hotspoturi în foarte scurt timp. Dat fiind ritmul sporit în care debarcă minori neînsoțiți în Italia, ar trebui să se pună la dispoziție zone speciale și o asistență adecvată în toate hotspoturile și să se finalizeze în cel mai scurt timp posibil transferul acestora către centrele de primire de prima și a doua linie. Deși nu există nicio limită de timp legală în acest sens, ar trebui instituită o regulă ca migranților să li se prelucreze cererile cât mai rapid posibil, în termen de maximum 72 de ore.

Acțiuni pentru îmbunătățirea coordonării: După adoptarea și publicarea, în iunie, a procedurilor standard de operare în hotspoturi și după o primă serie de sesiuni de formare, grupul care a redactat aceste proceduri va monitoriza în continuare punerea lor în aplicare pentru a stabili indicatori adecvați. Prima reuniune a acestui grup de experți s-a desfășurat la data de 26 septembrie. Contractele noi și cele reînnoite dintre prefecturi și entitățile de gestionare a hotspoturilor vor trebui să fie conforme cu procedurile standard de operare în hotspoturi. Lipsa în continuare a unui coordonator italian pentru fiecare hotspot rămâne un impediment pentru funcționarea hotspoturilor.